Polisie soek dié man weens vrou se ontbinde liggaam in Bloem-gastehuis“Ravon”. Foto: Verskaf Die Parkweg-polisie in Bloemfontein het ŉ foto van ŉ man uitgereik wat hulle glo kan bystaan met hul ondersoek na die moord op Elmarie van Zyl (40) wie se ontbinde liggaam onlangs in ŉ gastehuis in die stad gevind is. Konst. Sinah Mpakane, polisiewoordvoerder, het gesê die man, slegs bekend as Ravon, was glo die laaste persoon wat saam met Van Zyl gesien is. Mpakane het aan Maroela Media bevestig dat Van Zyl ŉ plaaslike bedelaar is. Maroela Media het vroeër berig Van Zyl se erg ontbinde liggaam is omstreeks 18:00 op 11 Maart in ŉ gastehuis in McHardystraat in die woonbuurt Brandwag deur ŉ skoonmaker aangetref nadat sy ŉ onaangename reuk in die kamer geruik het. Haar naakte liggaam is tussen die basis van die bed en die matras versteek. Sy is glo verwurg en die vermoede bestaan dat sy ook verkrag is. Daar is vasgestel dat sy Saterdag 7 Maart omstreeks 20:00 saam met ŉ onbekende man en vrou by die gastehuis ingeboek het. “Die man is moontlik van Kimberley of van Kaapstad. Hy is by die gastehuis opgemerk voor hy die laaste keer op die N1-snelweg gesien is toe ŉ vragmotorbestuurder vir hom ŉ rygeleentheid gegee het,” het Mpakane bygevoeg. Die polisie versoek enigiemand met inligting oor waar die man hom mag bevind om speurder-ao. Khaile Mathibela by 082 526 2759 te bel.